Hengel - Gouritsmond
Aktiwiteite‎ > ‎
Rivier-, rots-, strand- en diepsee hengel is 'n gewilde tydverdryf hier en elke hengelaar het natuurlik sy gunsteling plek. Vra maar hier rond en jy sal 'n lys van beskrywende name hoor wat ingekleur is met nostalgie. Daar is Haaikrans, Steentjie se gat, Holkom, Skool se Bank, Nelie's Gift, en vele ander.
Gouritsmond is wél bekend onder hengelaars as 'n visvang-paradys en menige "boerkabeljoue" is al in die Gouritzrivier gevang. Die SA hengelrekord vir die grootste kabeljou het tot 2001 nog gestaan agter die naam van Oom Baas van Rensburg (76.09kg), wat hier in die Gouritzrivier gevang is. Twee nog groter kabeljoue is ook hier gevang maar ongelukkig kon die visse nie geregistreer word nie. (Die hengelaars het nie aan klubs behoort nie). Hier word gereeld kabeljoue van 40+kg gevang, terwyl die gemiddelde gewig wissel tussen 8 – 15kg. Onthou u mag net 1 kabeljou per dag vang. (min. grote = 60cm)
Van die mees algemene spesies wat hier gevang word is kabeljou, galjoen, elf, knorhaan (grunter) en leervis en die gewildste aas wat gebruik word is rooiaas, steentjies, mossels, sardines, krewels, krappe en potloodaas.
'n Baie groot bate vir Gouritsmond is die nuwe sleephelling. Dit maak rivier- en diepsee hengel moontlik.
Gouritsmond is in die gelukkige posisie om die dienste van 'n plaaslike Taxidermist, mev. Petro Botha te hê. (082 878 9715)
Dit is 'n goeie idee om jou hengelplek in 'n ongeskonde toestand te laat en altyd 'n geldige lisensie byderhand te hê. Hengel-, boot- en aaslisensies is beskikbaar by die plaaslike poskantoortjie en by die sleephelling.